Deilig er den himmel blå

«Deilig er den himmel blå» er en julesalme av Nikolai Frederik Severin Grundtvig med opprinnelig tekst  fra 1810 på 19 vers med tittel «De hellige tre Konger». I 1853 redigerte Grundtvig den selv ned til de sju vers som brukes i dag. I Norsk salmebok 2013 står den på nr. 90 (nr. 93 i Norsk Salmebok fra 1985). Melodien er av Jacob Gerhard Meidell fra 1853. Salmen «Kjære Gud, jeg har det godt» bruker den samme melodien.

Dette er den første salmen som Grundtvig skrev. Den omtales som en forløper til hans bibelhistoriske salmer. Den ble skrevet midt mellom to av hans psykoser, da han en ukes tid hadde fred i sinnet. I teksten fjerner han seg fra snusfornuft og rasjonalisme, og åpner for å ta imot julens mysterium som et lite barn.

Tekst 

1. Deilig er den himmel blå,
lyst det er å se derpå,
hvor de gyldne stjerner blinker
hvor de smiler, hvor de vinker
/: oss fra jorden opp til seg :/:

2. Det var midt i julenatt,
hver en stjerne glimtet matt
da med ett der ble å skue
en så klar på himlens bue
/: som en liten stjernesol :/:

3. Når den stjerne lys og blid
lot seg se ved midnatts tid
var det varslet i Guds rike
at en konge uten like
/: skulle fødes på vår jord :/:

4. Vise menn fra Østerland
dro i verden ut på stand
for den konge å opplete,
for den konge å tilbede
/:som var født i samme stund :/:

5. De ham fant i Davids hjem,
de ham fant i Betlehem
uten spir og kongekrone,
der kun satt en fattig kone
/: vugget barnet i sin skjød :/:

6. Stjernen ledet vise menn
til den Herre Kristus hen;
vi har og en ledestjerne,
og når vi den følger gjerne
/: kommer vi til Jesu Krist :/:

7. Denne stjerne lys og mild
som kan aldri lede vill,
er hans guddoms ord det klare, 
som han lot oss åpenbare
/: for å lyse for vår fot :/:

Innspillinger (i utvalg) 
Alfred Helgeby. Innspilt i Kristiania 5. september 1913. Utgitt på de akustiske 78-platene Gramophone 2-282514 og Gramopohne X 1249.
Erling Krogh med orkester. Innspilt i Oslo 29. august 1930. Utgitt på 78-platene His Master's Voice X 3570 og His Master's Voice A.L. 2161.
Ragnvald Ilen med strykekvintett. Innspilt i oktober 1932. Utgitt på 78-platen Parlophon B 41155
Olav Werner med orkester. Arr.: Sverre Bergh. Innspilt 20. september 1952. Utgitt på 78-platen Odeon ND 7097, på singlen Odeon 45-ND 7097 og på EP-platen Odeon GEON 5.
Sølvguttene med orgel (Dagfinn Moe), dir: Torstein Grythe. Arr.: P. Steenbeerg. Innspilt 14. mai 1954. Utgitt på 78-platen Columbia GN 1502 og på LP-platen Glade jul (Odeon MOCN 1001).
Arne Hendriksen, tenor, med Robert Levins orkester. Innspilt 18. august 1954.  Utgitt på 78-platen His Master's Voice A.L. 3429.
Jens Book-Jenssen med pikekor og orkester. Utgitt på 78-platen RCA NA 1010 i 1957 og på EP-platen RCA 1313.
Olav Werner med Rolf Holger, orgel. Innspilt 27. september 1961. Utgitt på EP-platen Odeon GEON 55 og på LP-platen Glade jul (Odeon SMOCN 1001).
Valens Solistkor. Innspilt i Sandefjord kirke 22. mai 1967. Utgitt på LP-platen His Master's Voice SNCLP 101.
Nidarosdomens Guttekor på Frelsesarmeens Juleplate 2004

Referanser

Kilder 
Tobias Salmelid: Lundes sang- og salmeleksikon Oslo 1997 ISBN 82-5204425-5

Salmer av N.F.S. Grundtvig
Danske salmer
Julesanger
Sanger fra 1810
1810 i Danmark